„Karácsony Gergely kilakoltatna egy ötéves autista kisfiút, akivel nem is olyan régen még saját népszerűsítése érdekében közösen fotózkodott” – írta az Origo, és a hírt a propagandamédia átvette. Az Origo a beteg gyermek édesanyjára, Váradi Józsefné Marikára hivatkozva írta. A nő azt állítja: a zuglói önkormányzat jóvoltából másfél évig lakhattak egy szükséglakásban, de amikor másodszorra szerette volna meghosszabbítani az itt tartózkodásukat, Karácsony Gergely csak hitegette, Szabó Rebeka alpolgármester pedig lekezelően bánt vele, mondván, keressen albérletet.

„A valóság az, hogy Zuglóban nem teszünk utcára gyerekes családokat, beteg embereket. Az adósságokat kezeljük, a nemfizetésnek vannak következményei, de nincs elhelyezés nélküli kilakoltatás, akármit is állít a fideszes hazugsággyár. Folyamatosan azon dolgozunk, hogy legalább Zuglóban valamelyest enyhítsük azt a lakhatási válságot, amibe az Orbán kormány taszította az országot” – reagált az állításra Szabó Rebeka a Facebookon. Szabó posztját Karácsony is megosztotta, azzal a kiegészítéssel, hogy perelnek.